b'\n_START_ARTICLE_\nMorfin\n_START_SECTION_\nZgodovina in poimenovanje\n_START_PARAGRAPH_\nMorfin je leta 1804 prvi izoliral nem\xc5\xa1ki lekarnar Friedrich Wilhelm Adam Sert\xc3\xbcrner ter ga poimenoval morfij po Morfeju, gr\xc5\xa1kem bogu sanj. Naziv morfij se je v pogovornem jeziku ohranil \xc5\xa1e do danes (pravilnej\xc5\xa1e ime je morfin). Njegova uporaba se je raz\xc5\xa1irila \xc5\xa1ele z razvojem podko\xc5\xbenih injekcij (1853). Uporabljal se je kot protibole\xc4\x8dinsko zdravilo ter pri laj\xc5\xa1anju odtegnitvenega sindroma pri alkoholizmu in odvisnosti od opija._NEWLINE_Leta 1874 so iz morfina sintetizirali heroin.\n_START_SECTION_\nUporaba\n_START_PARAGRAPH_\nMorfin se uporablja pri laj\xc5\xa1anju mo\xc4\x8dnih in zelo mo\xc4\x8dnih bole\xc4\x8din (na primer pri rakavih obolenjih). Zdravilo je lahko v obliki kapsul, tablet, kapljic, zrnc, sve\xc4\x8dk, zdravilnih obli\xc5\xbeev in injekcij. Pogosto gre za farmacevtske oblike s podalj\xc5\xa1anim spro\xc5\xa1\xc4\x8danjem. Glede na smernice SZO naj bi se dajal, \xc4\x8de je le mo\xc5\xbeno peroralno in odmerjanje naj bi bilo individualno._NEWLINE_Najpogostej\xc5\xa1i ne\xc5\xbeeleni u\xc4\x8dinek je zaprtje, zato se \xc4\x8desto hkrati daje tudi odvajalo.'